বাজেটে বড় ঘোষণা! ৭০ হাজার আশা কর্মীকে স্মার্টফোন দেবে রাজ্য

কলকাতা: বুধবার বিধানসভা রাজ্য সরকারের বাজেট (West Bengal Budget 2025) পেশ করছেন অর্থ প্রতিমন্ত্রী চন্দ্রিমা ভট্টাচার্য (Chandrima Bhattacharya)। এই বাজেটে মহার্ঘভাতা বৃদ্ধি সহ ঘাটাল মাস্টারপ্ল্যানের জন্য বরাদ্দ করা হয়েছে। তবে এবারের বাজেটের অন্যতম গুরুত্বপূর্ণ ঘোষণা হল আশা কর্মীদের জন্য স্মার্টফোন দেওয়া। এদিন বিধানসভায় বাজেট পেশ করার সময় রাজ্যের অর্থ প্রতিমন্ত্রী জানান, রাজ্যের ৭০ হাজার আশা কর্মীকে স্মার্টফোন দেওয়া হবে।

যদিও আগেই এই ঘোষণার একটা আভাষ দিয়ে রেখেছিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। জানুয়ারিতে মুর্শিদাবাদের লালবাগে একটি প্রশাসনিক সভায় বক্তব্য রাখতে গিয়ে আশা কর্মীদের স্মার্টফোন দেওয়ার ঘোষণা করেন তিনি। সেদিন মুখ্যমন্ত্রী বলেন যে, রাজ্যের বিশেষ কিছু কর্মীদের মোবাইল দেবে সরকার। এর জন্য টেন্ডার পাশ হয়ে গিয়েছে। পাশাপাশি, মোবাইল কেনাও শুরু হয়েছে বলে জানান তিনি।

আরও পড়ুন: হ্যাটট্রিকের পথে রাজ্য সরকার, সরকারি কর্মচারীদের ডিএ বাড়ল ৪ শতাংশ

প্রসঙ্গত, বিগত কয়েকবছর ধরে রাজ্যের উচ্চমাধ্যমিক পরিক্ষার্থীদের ট্যাব বা স্মার্টফোন কেনার টাকা দিয়ে আসছে মমতা বন্দ্যোপাধ্যায়ের সরকার। এর জন্য প্রত্যেক পড়ুয়াকে ১০ হাজার টাকা দেওয়া হয়। তবে সম্প্রতি ট্যাব নিয়ে দুর্নীতি সামনে এসেছিল। এই নিয়ে বিতর্কও হয়েছে বিস্তর। কিন্তু তারপরেও ফের আশা কর্মীদের জন্য স্মার্টফোন দেওয়ার ঘোষণা করল রাজ্য।